A BIZOTTSÁG HATÁROZATA
(2007. április 30.)
a Horvátországban kitört klasszikus sertéspestis esetei után Szlovénia által foganatosított intézkedésekről
(az értesítés a C(2007) 1830. számú dokumentummal történt)
(EGT vonatkozású szöveg)
(2007/314/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (3) és különösen annak 4. cikke (1) és (3) bekezdésére,
mivel:
(1)
2007. március 3. óta Horvátország Szlovéniával közös határának közelében több alkalommal tört ki a klasszikus sertéspestis. 2007. március 8-án a Horvátországtól kapott információk alapján Szlovénia ellenőrző és elővigyázatossági intézkedéseket foganatosított a Brežice helyhatóságban és a horvátországi előfordulásoktól számított 3 és 10 kilométeres távolságban lévő zárlati körzetekben található sertéstenyésztő gazdaságokat és a sertésmozgatásokat illetően. Különböző intézkedéseket kell alkalmazni a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvben (4) foglalt követelményeken alapuló 3 és 10 kilométeres zárlati övezetekben.
(2)
Emellett 2007. március 12-én Szlovénia hasonló intézkedéseket foganatosított a Razkrizje, Ljutomer, Ormoz és Črenšovci helyhatóságokban található övezetekben és a horvátországi előfordulásoktól számított 10 kilométeres távolságban.
(3)
A megtett intézkedésekről Szlovénia késlekedés nélkül értesítette a Bizottságot és a tagállamokat. Az intézkedések közé tartozik a sertéseknek és a sertéshúsnak a zárlati övezetekből Szlovénia más részeibe vagy más tagállamokba történő szállításának tilalma.
(4)
A Szlovénia által foganatosított ellenőrző és elővigyázatossági intézkedések hatékonynak bizonyultak, és a szóban forgó tagállamban eddig sehol sem tört ki a klasszikus sertéspestis.
(5)
A klasszikus sertéspestisnek a Közösségben való terjedésének megakadályozása érdekében helyénvaló ebben a határozatban elrendelni a sertések kiszállításának megtiltását a Szlovénia által kijelölt zárlati övezetekben található gazdaságokból.
(6)
A zárlati időszak meghosszabbodásának következtében ugyanakkor jólléti problémákra kell számítani a sertéstelepeken, ami eltéréseket tesz szükségessé a mozgáskorlátozás tekintetében.
(7)
Ennélfogva a sertések a zárlati övezetekből azonnali levágás céljából a kijelölt szlovéniai vágóhidakra vagy a tagállamban, de a zárlati övezeteken kívül található gazdaságokba való átszállítását azzal a feltétellel engedélyezhetik, hogy a klasszikus sertéspestis megállapítására szolgáló diagnosztikai eljárásokat, mintavételi módszereket és a laboratóriumi vizsgálati eredmények értékelési szempontjait megállapító diagnosztikai kézikönyv jóváhagyásáról szóló, 2002. február 1-jei 2002/106/EK bizottsági határozattal (5) összhangban a sertéseken elvégzett vizsgálatok negatív eredménnyel zárulnak.
(8)
A zárlati övezetekben nincs vágóhíd, emiatt a szlovén hatóságok a zárlati övezetek sertései esetében jólléti indokból az övezeteken kívül eső vágóhíd kijelölésére kényszerülnek.
(9)
Szlovéniának szigorú ellenőrzést kell bevezetnie a zárlati övezetek gazdaságaiban lévő sertéseknek a zárlati övezeteken kívüli kijelölt vágóhídra történő elszállítása céljából. A szigorú ellenőrzések következtében ezeknek a sertéseknek a húsát fölösleges alávetni a 2002/99/EK irányelvben rendelt kezelésnek. Nem engedhető meg továbbá, hogy az ilyen hús bekerüljön a közösségen belüli vagy a nemzetközi kereskedelembe.
(10)
A szlovéniai zárlati övezetekből származó friss sertéshús jelölésére és azt követő felhasználására, valamint a feldolgozott termékek rendeltetésére vonatkozóan különleges intézkedések elrendelésére van szükség. Ezek az intézkedések nem csökkenthetik a klasszikus sertéspestissel szembeni közösségi védelem mértékét és nem gyengíthetik a közösségi vagy a nemzetközi kereskedelmet.
(11)
Ennek megfelelően ebben a konkrét esetben helyénvaló olyan sajátos alternatív azonosító jelzésről gondoskodni, amelyet Szlovénia a zárlati övezetekből származó friss hús esetében alkalmazhat, és amelyet nem lehet összetéveszteni az állati eredetű élelmiszerek higiéniájára vonatkozó különleges szabályok megállapításáról szóló, 2004. április 29-i 853/2004/EK európai parlamenti és tanácsi rendeletben (6) vagy a 853/2004/EK, 854/2004/EK és a 882/2004/EK európai parlamenti és tanácsi rendelet végrehajtására vonatkozó átmeneti szabályok megállapításáról, valamint a 853/2004/EK és a 854/2004/EK rendelet módosításáról szóló, 2005. december 5-i 2076/2005/EK bizottsági rendeletben (7) a sertéshús azonosítására előírt jelölésekkel, és az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletben (8) a friss sertéshúsra előírt állat-egészségügyi jelöléssel.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Szlovénia gondoskodik róla, hogy tilos legyen a sertések kiszállítása a tagállam által a Horvátországban kitört klasszikus sertéspestist követően kijelölt zárlati övezetekben található gazdaságokból.
A szóban forgó a sertéseket azonban ki lehet szállítani azokból a gazdaságokból, amelyekben negatív eredménnyel zárultak a sertéseken az alábbiak szerint elvégzett klinikai és laboratóriumi vizsgálatok:
a)
a 2002/106/EK határozat melléklete IV. D. fejezetének 1. és 3. pontja, amennyiben a sertéseket azonnali levágásra közvetlenül a kijelölt szlovéniai vágóhídra szállítják el; vagy
b)
a 2002/106/EK határozat melléklete IV. D. fejezetének 1. és 2. pontja, illetve a 4. pont második, harmadik és negyedik albekezdése, amennyiben a sertéseket a zárlati övezetben található szlovéniai gazdaságba szállítják el, amikor is a sertések kiszállítását megelőzően a laboratóriumi vizsgálatok céljára szolgáló vérmintákat a származási gazdaságban kell levenni.
(2) A 2002/106/EK határozat melléklete IV. D. fejezetének 4. pontjával összhangban Szlovénia végzi el a laboratóriumi vizsgálatokat az (1) bekezdésben említett és vágóhídra szállított sertések tekintetében.
(3) Szlovénia a Bizottsággal és a többi tagállammal késedelmeskedés nélkül ismerteti az (1) bekezdésben említett zárlati zónák aktuális jegyzékét.
2. cikk
(1) Szlovénia nem kötelezhető a határozat 1. cikke (1) bekezdésében említett sertésekből nyert húsnak a 2002/99/EK irányelv III. mellékletében előírt megfelelő kezelés alá vetésére, amennyiben a friss húst megjelölik az irányelv II. mellékletében előírt jelöléssel vagy a határozat mellékletében előírt mintával összhangban álló olvasható és eltávolíthatatlan alternatív azonosító jellel.
A jelölés nem téveszthető össze:
a)
a 853/2004/EK rendelet II. melléklete I. szakaszában a friss húsra előírt azonosító jellel;
b)
a 854/2004/EK rendelet I. melléklete I. szakaszának III. fejezetében a friss húsra előírt állat-egészségügyi jelöléssel;
c)
a friss húsra a 2076/2005/EK rendelet 4. cikkében előírt azonosító jelöléssel.
(2) Az 1. cikkben említett sertések húsát:
a)
tilos Szlovéniából más tagállamba szállítani vagy harmadik országba exportálni;
b)
a közösségen belüli és nemzetközi kereskedelemre szánt hústól elkülönítve kell bontani, szeletelni, szállítani és tárolni;
c)
oly módon kell felhasználni, ami biztosítja, hogy nem keverik bele a közösségen belüli kereskedelemre vagy harmadik országokba történő exportra szánt hústermékekbe, kivéve, ha alávetették a 2002/99/EK irányelv III. mellékletében előírt kezelésnek.
3. cikk
Ennek a határozatnak a címzettjei a tagállamok.
Kelt Brüsszelben, 2007. április 30-án.